Okusiiga ekifaananyi ku ngeri enkyukakyuka mu mbeera y’obudde gy’ekosezzaamu abantu ababeera mu migotteko gy’omu Kampala. Uganda bulijjo ebaddenga efuna enkuba nnyingi ennyo. Ebiseera bino enkuba mw’etonnyera bibaawo wakati w’omwezi Ogwokusatu n’Ogwokutaano, wamu n’okuva mu mwezi Ogwomwenda okutuuka mu Gwekkuminoogumu. Okumala emyaka amakumi asatu mu etaano egiyise, emyezi enkuba mw’etonnyera gyeyongerako emirala ebiri okuva ku egyo egyali gimanyiddwa mu kusooka, era nga kati etonnya okuva mu Gwokusatu okutuuka omwaka lwe guggwaako. Enkyukakyuka mu mbeera y’obudde erina by’ekyusa oba okukosa ku bulamu bw’abantu abawangaalira mu bitundu ebimu mu Uganda. Ku bino kuliko okujja kw’amataba era nga gano singa gabaawo gaba gakosa Bannayuganda abakunukkiriza mu mitwalo etaano. Kino okusinga kituukawo mu bitundu eby’ebibuga okugeza nga Kampala. Okuzibikira kw’emikutu egitwala kazambi wamu n’ebigoma ebitwala amazzi biteeka obulamu bw’abantu abamu abali mu bitundu ebyo mu katyabaga k’okukwatibwa endwadde wamu n’okufa. Buli mwaka, amaka, amasomero, amaduuka, amasinzizo n’ebintu ebirala byonooneka olw’amataba. Okuddamu okuzzaawo ebyonoonese oluvannyuma lw’amataba okukya kuba kwa buseere. Bangi ku bantu abakosebwa amataba gano babeera tebasobola kuddamu kwezimba buggya nga n’ekivaamu kwe kutandika okubundabunda. Obwavu n’ebibamba ebiva ku nkyukakyuka y’embeera y’obudde bitambulira wamu era nga twetaaga okuyamba abantu mu bitundu nga tubagawo enteekateeka mwe tusobola okuyita okwaŋŋanga ekizibu kino.